《高克明溪山雪霁图歌》
明代·王世贞

丹青笔长意苦短，帝遣营丘写清远。范宽老死克明在，与乞天清旧时腕。

三绝亲教圣人赞，七尺不嚇侏儒饭。玉堂供奉寒葳蕤，瑶花片片堕瑶池。

朝回小阁昼拄笏，却忆溪山初霁时。羲和鞭轮逐滕六，飘瞥嵯峨压茅屋。

摆脱千枝万枝白，洗出三峰五峰绿。阴崖犹冒太古絮，阳壑争倾片时玉。

枯槎顶秃瘦骨愁，小艇不蔽风飕飗。长年袖手唤不起，疑是兴阑王子猷。

狐帽蒙头看山坐，榾柮煨垆酒权大。纵无灞陵驴背诗，肯作长安被中饿。

乾坤舄奕扬清辉，万象贾勇精神飞。兴来毛颖纵横出，一点一缀皆天机。

欲知真宰愁绝处，此翁盘礴初解衣。吾家爱弟饶画癖，购得图看三叹息。

毋论骨格超马夏，胜代何人办焦墨。虚堂把玩六月寒，指端秀色来眉端。

便欲移家此中住，遍踏琼瑶天地残。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。